Το ***Κι αν σου κάτσει;*** (πρωτότυπος τίτλος: *Whatever Works*) είναι μια αμερικανική κωμωδία του 2009 σε σκηνοθεσία και σενάριο του Γούντι Άλεν και με πρωταγωνιστές τους Λάρι Ντέιβιντ, Έβαν Ρέιτσελ Γουντ, Πατρίσια Κλάρκσον, Εντ Μπέγκλεϊ Τζούνιορ, Μάικλ Μακίν και Χένρι Κάβιλ. Κυκλοφόρησε στις 19 Ιουνίου 2009, έλαβε μεικτές κριτικές και απέφερε έσοδα 35 εκατομμύρια δολάρια.

Πλοκή
-----

Ο Μπόρις Γιέλνικοφ είναι ένας κυνικός μισάνθρωπος, δάσκαλος σκακιού και πρώην καθηγητής κβαντικής μηχανικής στο Πανεπιστήμιο Κολούμπια. Είναι χωρισμένος, αποφεύγει τον πολύ κόσμο και, πέρα από τρεις φίλους και τους μαθητές του, υποτιμά όποιον γνωρίσει και τον θεωρεί διανοητικά κατώτερο. Περνά επίσης μεγάλο μέρος της ταινίας πλένοντας τα χέρια του, ενώ τραγουδάει το τραγούδι "Happy Birthday to You".

Ο Μπόρις γυρνάει σπίτι ένα βράδυ και βρίσκει τη Μέλοντι, μια 21χρονη αγαθιάρα, στο κατώφλι του. Τη βοηθά απρόθυμα και εκείνη του λέει την ιστορία της. Η Μέλοντι έχει ένα ξεκάθαρα νότιο υπόβαθρο, με φονταμενταλιστές γονείς στο Μισισίπι, από τους οποίους το έχει σκάσει. Ρωτάει αν μπορεί να μείνει σπίτι του τη νύχτα, κάτι που τελικά ο Μπόρις τής επιτρέπει. Ενώ μένει με τον Μπόρις, η Μέλοντι τον ερωτεύεται παρά τη διαφορά στην ηλικία, την κουλτούρα και την ευφυΐα τους.

Η Μέλοντι βρίσκει σύντομα δουλειά βγάζοντας βόλτα σκύλους. Σε μία από τις βόλτες, γνωρίζει τον Πέρι Σίνγκλετον και κανονίζουν να βγουν ραντεβού. Όταν επιστρέφει στο σπίτι, εξηγεί στον Μπόρις ότι δεν της άρεσε ο Πέρι γιατί αγαπά τον κόσμο υπερβοικά. Ο Μπόρις συνειδητοποιεί ότι είναι ερωτευμένος μαζί της και σύντομα την παντρεύεται.

Ένα χρόνο αργότερα, η μητέρα της Μέλοντι, η Μαριέτα, βρίσκει τη Μέλοντι και της εξηγεί ότι εκείνη και ο σύζυγός της, ο Τζον, νόμιζαν ότι η Μέλοντι είχε πέσει θύμα απαγωγής. Της λέει ακόμα ότι ο Τζον την παράτησε και πούλησε το σπίτι τους έχοντας χάσει χρήματα στο χρηματιστήριο. Γνωρίζει τον Μπόρις και απογοητεύεται, οπότε προσπαθεί να πείσει τη Μέλοντι να βάλει τέλος στον γάμο τους. Οι τρεις τους βγαίνουν για φαγητό και συναντούν τον φίλο του Μπόρις, τον Λέο. Όταν η Μαριέτα πηγαίνει στην τουαλέτα, ένας νεαρός, ο Ράντι Λι Τζέιμς, τη ρωτάει για τη Μέλοντι και η Μαριέτα αποφασίζει πονηρά να στρατολογήσει τον Ράντι, ο οποίος έχει ερωτευτεί τη Μέλοντι με την πρώτη ματιά, για να χαλάσει τον γάμο της. Το ίδιο βράδυ, ο Λίο, που είχε ενδιαφερθεί για τη Μαριέτα, της ζητά να βγούνε για φαγητό. Περνούν το βράδυ μαζί και ανακαλύπτουν ότι είναι ταλαντούχα φωτογράφος.

Ο Μπόρις εξηγεί στο κοινό ότι τις επόμενες εβδομάδες η Μαριέτα έχει αλλάξει και έχει αρχίσει να πειραματίζεται με την καλλιτεχνική φωτογραφία και μια νέα ελεύθερη σχέση με τον Λίο και τον συνεργάτη του, Μόργκενστερν. Η Μαριέτα εξακολουθεί να αντιπαθεί τον Μπόρις και να προσπαθεί να κάνει τη Μέλοντι να παντρευτεί τον Ράντι. Παίρνει τη Μέλοντι σε μια υπαίθρια αγορά, όπου «τυχαία» συναντούν τον Ράντι, ο οποίος τη ρωτάει για τον γάμο της. Η Μέλοντι καταλαβαίνει την προσπάθεια της Μαριέτας και του λέει ότι ο γάμος της είναι μια χαρά. Προειδοποιεί τη μητέρα της να σταματήσει, αλλά η Μαριέτα συνεχίζει να προσπαθεί. Αργότερα, ενώ αγοράζει ρούχα, η Μέλοντι συναντά τον Ράντι σε μια ακόμη προγραμματισμένη συνάντηση και την κάνει να παραδεχτεί ότι η σχέση της με τον Μπόρις δεν είναι απολύτως ικανοποιητική. Στη συνέχεια, την προσκαλεί στο σκάφος όπου μένει, και οι δυο τους φιλιούνται και τα φτιάχνουν.

Ο Τζον φτάνει στο σπίτι του Μπόρις και της Μέλοντι μετανιωμένος και ελπίζει να ξαναβρεί την οικογένειά του. Πηγαίνουν όλοι μαζί στην έκθεση φωτογραφίας της Μαριέτας που έχει εγκαίνια και εκείνος βλέπει πώς άλλαξε η πρώην γυναίκα του από τότε που μετακόμισε στη Νέα Υόρκη. Ταραγμένος, πηγαίνει σε ένα μπαρ και το ρίχνει στο ποτό. Ενώ εκεί, γνωρίζει έναν πρόσφατα χωρισμένο γκέι, τον Χάουαρντ, και παραδέχεται αυτό που γνώριζε χρόνια τώρα: ότι είναι κι αυτός γκέι.

Η Μέλοντι λέει τελικά στον Μπόρις ότι είναι ερωτευμένη με τον Ράντι και ο Μπόρις, συντετριμμένος, πηδάει από το παράθυρο. Προσγειώνεται πάνω σε μια άλλη γυναίκα, την Έλενα, σπάζοντας το χέρι και το πόδι της. Όταν την επισκέπτεται στο νοσοκομείο, ο Μπόρις τη ρωτά αν μπορεί να κάνει κάτι για να επανορθώσει και η Έλενα λέει ότι θα ήθελε να βγουν για φαγητό.

Τέλος, ο Μπόρις διοργανώνει πρωτοχρονιάτικο πάρτι, όπου όλοι βρίσκονται με τις νέες τους σχέσεις: η Μαριέτα με τον Λίο και τον Μόργκενστερν, ο Τζον με τον Χάουαρντ, η Μέλοντι με τον Ράντι και τέλος ο Μπόρις με την Έλενα. Η Μέλοντι και οι γονείς της έχουν εγκαταλείψει εντελώς την πρώην νότια συντηρητική νοοτροπία τους και έχουν υιοθετήσει ολόψυχα τον φιλελεύθερο τρόπο ζωής και τις αξίες της Νέας Υόρκης. Όλοι είναι πλέον φίλοι μεταξύ τους και τα μεσάνυχτα φιλούν τους συντρόφους τους.

Διανομή
-------

* Λάρι Ντέιβιντ ως Μπόρις
* Ίβαν Ρέιτσελ Γουντ ως Μέλοντι
* Εντ Μπέγκλεϊ Τζούνιορ ως Τζον
* Πατρίσια Κλάρκσον ως Μαριέτα
* Κόνλεθ Χιλ ως Μπρόκμαν
* Μάικλ Μακίν ως φίλος του Μπόρις
* Χένρι Κάβιλ ως Ράντι Λι Τζέιμς
* Τζον Γκάλαχερ Τζούνιορ ως Πέρι
* Τζέσικα Χετστ ως Έλενα

Κυκλοφορία
----------

Στις 2 Φεβρουαρίου 2009, το περιοδικό *Variety* ανέφερε ότι η Sony Pictures Classics είχε αγοράσει τα δικαιώματα διανομής στις ΗΠΑ για το *Κι αν σου κάτσει;* Έκανε πρεμιέρα στο Φεστιβάλ Κινηματογράφου Tribeca στη Νέα Υόρκη στις 22 Απριλίου 2009. Η Sony έδωσε στην ταινία περιορισμένη κυκλοφορία στις ΗΠΑ, ξεκινώντας στις 19 Ιουνίου 2009. Η Maple Pictures κυκλοφόρησε την ταινία στον Καναδά στις αίθουσες και σε DVD τον Οκτώβριο του 2009. Η ταινία κυκλοφόρησε στο Ηνωμένο Βασίλειο στις 25 Ιουνίου 2010.

Παραγωγή
--------

Η ταινία γυρίστηκε στη Νέα Υόρκη, σηματοδοτώντας την επιστροφή του Γούντι Άλεν στη γενέτειρά του μετά τα γυρίσματα τεσσάρων ταινιών στην Ευρώπη. Ο Ντέιβιντ δίσταζε να αναλάβει τον ρόλο, λέγοντας στον Άλεν ότι η δουλειά του στο *Μην τρελαίνεσαι* ήταν αυτοσχεδιασμός, αλλά ο Άλεν τον ενθάρρυνε να πάρει τον ρόλο ούτως ή άλλως.

Εν μέρει για να αντικρούσει τους ισχυρισμούς ότι η ταινία είναι αυτοβιογραφική, ο Άλεν επεσήμανε ότι το σενάριο γράφτηκε στις αρχές της δεκαετίας του 1970, με βάση τον Ζίρο Μόστελ ως Μπόρις, αλλά έμεινε στο συρτάρι μετά τον θάνατο του ηθοποιού το 1977. Τριάντα χρόνια αργότερα, ο Άλεν επανεξέτασε το σενάριο σε μια προσπάθεια να γυρίσει μια ταινία πριν από μια πιθανή απειλή απεργίας του Σωματείου Ηθοποιών. Σύμφωνα με τον Άλεν, οι μόνες σημαντικές αλλαγές στο σενάριο περιελάμβαναν την ενημέρωση των επίκαιρων αναφορών.

Σάουντρακ
---------

* "Hello, I Must Be Going" – Γκράουτσο Μαρξ και ηθοποιοί
* "Salty Bubble" – Tom Sharpsteen and His Orlandos
* "Butterfly By" – Χάινς Κίσλινγκ
* "Honeymoon Swoon" – Βέρνερ Τάουτς
* "If I Could Be With You (One Hour Tonight)" – Τζάκι Γκλίζον
* Συμφωνία Νο. 9 (Μπετόβεν) σε ρε ελάσσονα, Op. 125 – Βασιλική Φιλαρμονική Ορχήστρα
* "Γαμήλιο εμβατήριο" – Βασιλική Φιλαρμονική Ορχήστρα
* Συμφωνία Νο. 5 (Μπετόβεν) σε ντο ελάσσονα – Βασιλική Φιλαρμονική Ορχήστρα
* Desafinado – Σταν Γκετς και Τσάρλι Μπερντ
* "Spring Will Be A Little Late This Year" - Ρεντ Γκάρλαντ
* "Menina Flor" – Τσάρλι Μπερντ
* "Auld Lang Syne" – Dick Hyman & His Orchestra
* "Happy Birthday To You" - Λάρι Ντέιβιντ

Απήχηση
-------

Στο Rotten Tomatoes η ταινία έχει βαθμολογία αποδοχής 50% με βάση 165 κριτικές, με μέση βαθμολογία 5,4/10. Η κριτική συναίνεση του ιστότοπου λέει: «Βασισμένο σε ένα σενάριο που γράφτηκε τη δεκαετία του 1970, το *Κι αν σου κάτσει;* του Γούντι Άλεν πάσχει από έλλειψη νέων ιδεών». Σύμφωνα με έναν άλλο συγκεντρωτή κριτικών, στο Metacritic η ταινία έχει μέση βαθμολογία 45 στα 100, με βάση 30 κριτικούς, υποδεικνύοντας "μεικτές ή μέσες κριτικές".

Αντικατοπτρίζοντας την ισομερή αποδοχή των κριτικών, ο το *Star-Ledger* έγραψε ότι η ταινία ήταν ένα καλό παράδειγμα της «ικανότητας του Άλεν να γράφει σπουδαίους ρόλους για γυναίκες» και η ταινία δεν πλησιάζει καθόλου την καλύτερη δουλειά του, αλλά έχει αστείες ατάκες και «είναι τουλάχιστον ευχάριστη».

Παραπομπές
----------

1. 1 2 3  «Twilight of the Tummlers». *New York magazine*. 1 Ιουνίου 2009. Αρχειοθετήθηκε από το πρωτότυπο στις 9 Νοεμβρίου 2020. Ανακτήθηκε στις 27 Ιουνίου 2010.
2. 1 2 3  Higginbotham, Adam (June 22, 2010). «Woody Allen interview for *Whatever Works*». *The Daily Telegraph* (London). Αρχειοθετήθηκε από το πρωτότυπο στις June 25, 2010.. Ανακτήθηκε στις June 27, 2010.
3. ↑  «Woody Allen, Larry David, Evan Rachel Wood & Others Discuss 'Whatever Works'». *Starpulse Entertainment News*. 16 Ιουνίου 2009. Αρχειοθετήθηκε από το πρωτότυπο στις 20 Ιουνίου 2009. Ανακτήθηκε στις 19 Ιουνίου 2009.
4. ↑  «Whatever Works Movie Reviews, Pictures». *Rotten Tomatoes*. Αρχειοθετήθηκε από το πρωτότυπο στις 11 Αυγούστου 2010. Ανακτήθηκε στις 27 Ιουνίου 2010.
5. ↑  «Whatever Works (2009): Reviews». *Metacritic*. Αρχειοθετήθηκε από το πρωτότυπο στις 19 Ιουνίου 2009. Ανακτήθηκε στις 21 Ιουνίου 2009.
6. ↑  Oshinsky, Matthew (2009-06-18). «'Whatever Works' movie review - Woody Allen brings his neuroses home». *The Star-Ledger*. Αρχειοθετήθηκε από το πρωτότυπο στις 2020-09-22.. Ανακτήθηκε στις 2020-04-19.

Εξωτερικοί σύνδεσμοι
--------------------

* Επίσημος ιστότοπος
* *Κι αν σου κάτσει;*   στην IMDb
* *Κι αν σου κάτσει;* στο Metacritic
* *Κι αν σου κάτσει;* στο Box Office Mojo
* *Κι αν σου κάτσει;* στο Rotten Tomatoes